Burin neman matsayi bai kai dan takara ga nasara a Najeriya- Kashim Shetima - Aminiya
Burin neman matsayi bai kai dan takara ga nasara a Najeriya- Kashim Shetima
By Adam Umar da Jamilu Adamu | Published Date Jan 16, 2020 12:15 PM
Tsohon Gwamnan jihar Borno kuma Sanata a yanzu mai wakiltar Borno ta Arewa, Kashim Shetima ya gargadi ‘yan siyasa da su yi taka-tsantsan wajen neman mukamin siyasa ta ko a mutu ko a yi rai.
Sanata Shetima, ya bayyana bukatar ce, a yayin taron tattaunawa ta shekara-shekara da kamfanin jaridun Media Trust masu jaridar Aminiya, ya shirya a yau Alhamis a Abuja, wato ‘Trust Annual Dialogue’, inda taken taron wanda shi ne karo na 17 ya maida hankali a kan shekara 20 da dawowar dimokoradiyya a Najeriya.
Ya ce, idan a ka duba tarihin tsayawa takarar shugaban kasa Muhammadu Buhari, ya nemi matsayin shugabanci sau 3 ba tare da nasara ba, sai a na 4 ne ya samu nasara bayan an tilasta masa sake tsayawa takara.
“Haka nan wanda ya gabace shi shugaba Goodluck Jonathan burinsa shi ne ya tsaya takarar shugaban karamar hukuma, sai gashi a karshe ya samu, tare da nasara a na mataimakin gwamna, ya kuma yi gwamna, ya yi mataimakin shugaban kasa, sannan ya yi shugaban kasar ba ki daya.
A lokacin da ya nuna burin sai ya zarce, sai ya sha kasa. Shi kansa marigayi shugaban qasa Umaru ‘Yar Aduwa, burinsa shi ne ya koma koyarwa a jami’a bayan gwamna a jihar Katsina, amma sai gashi ya zama shi ne shugaban kasa a zaben da ya biyo bayan hakan.
Haka nan ya ce, ya kamata ‘yan takara su san da cewa, “A cikin adadin wadanda za su tsaya takara, mutum daya ne kadi a karshe zai yi nasara.